תקציר
ספר זה מגולל את סיפור השיח בין יהודים וגרמנים במאה ה־20 ומקפל בתוכו את סיפור המפגש ביניהם גם בחלון הזמן של השלטון הנאצי ומלחמת העולם השנייה. הדיאלוג בין יהודים וגרמנים נסוב על כל מה שניתן לדמיין ולעיתים אף מעבר לכך – קשרים מגוונים ולעיתים אינטימיים סביב תרבות, אהבות ושנאות, כסף ופוליטיקה, ריגול וניסיון לשרוד את המלחמה ולהציל. הדמויות והמפגשים יוצרים אט אט תמונה היסטורית חדשה ושונה מזאת המקובלת כיום. 
במסגרת מחקר עצמאי שנמשך כ- 6 שנים נתגלו לכותבים היבטים חדשים בסיפורים מוכרים ולצידם נחשפו סיפורים חדשים שיחד יצרו מצרף מרתק של הדיאלוג בין יהודים לגרמנים. 
מובטחת לקורא המתעניין בהיסטוריה חווית קריאה מסקרנת החל מן הכריכה הקוראת תיגר על מה שניתן להניח כאפשרי או כבלתי אפשרי בנרטיב המקובל ביחסי יהודים וגרמנים בתקופת הרייך השלישי ועד לאחרונת הדמויות . 
מאחר ומדובר בספר עיון היסטורי, העובדות והתכנים נתמכים ב 500 הערות שוליים המספקות לקורא הביקורתי קרקע יציבה ומוצקה לאורך הספר. 
סיפור העלילה של הספר עובר מדמות לדמות על בסיס ציר הזמן מתום מלחמת העולם הראשונה ב 1920 ועד להסכמי השילומים ומשפט איכמן. 
כל פרק בספר כשלעצמו מבוסס על דמויות מפתח המובילות את הדיאלוג מול הגרמנים בנסיבות המשתנות במהירות על ציר הזמן הסוער של אירועי התקופה כולל אירועי המלחמה והשואה. מבלי משים הספר חושף את פעילותן של נשים דומיננטיות, יהודיות וגרמניות השותפות לשיח הדרמטי הרה הגורל של התקופה כגון, מגדה גבלס, הנזי ברנד, גיזי פלישמן, חנה ארנט ועוד. 

